“የተቀናጀ የጨርቃ ጨርቅ ኢንዱስትሪን ለማስፋፋት መንግስት ልዩ ትኩረት ሰጥቶ እየሰራ ነው”… ዶክተር ሙላቱ ተሾመ
ፕሬዚዳንት ዶክተር ሙላቱ በአዳማ ከተማ በ70 ሚሊዮን ዶላር የተገነባውን “ኤልሴ አዲስ ኢንዱስትሪያል ዴቬሎፕመንት ፋብሪካን”  ትናንት ጎብኝተዋል።በጉብኝቱ ወቅት ፕሬዚዳንቱ ለጋዜጠኞች እንደገለጹት፣ መንግስት አዳዲስ ቴክኖሎጂና አሠራርን ወደ አገር ውስጥ በማስገባት የተቀናጀ ኢንዱስትሪን ለማስፋፋት በትኩረት እየሠራ ነው።“የኢንዱስትሪው ዘርፍ መስፋፋት የአገሪቱን የውጭ ምንዛሪ በማዳንና የተሻለ ገቢ በማስገኘት ረገድ ከፍተኛ  ሚና ይጫወታል “ብለዋል።የአገሪቱን ኢኮኖሚ ለማሳደግ በሚደረገው ጥረት በግብርናና በኢንዱስትሪው መካከል ያለውን ትስስር ይበልጥ ማጠናከር ያስፈልጋል።በቱርክ ባለሃብት የተሠራው ኤልሴ አዲስ ኢንዱስትሪያል ዴቨሎፕመንት ፋብሪካ የተቀናጀ የጨርቃ ጨርቅ ኢንዱስትሪን በሀገሪቱ ለማስፋፋት የሚደረገው ጥረት አካል መሆኑን ዶክተር ሙላቱ ተናግረዋል።የፋብሪካው ፕሮጀክት ሙሉ በሙሉ ሲተገበር ያለቀለት ምርት ወደውጭ በመላክ በዓመት 150 ሚሊዮን ዶላር የውጭ ምንዛሬ የማስገባት አቅም እንዳለው ጠቁመው ይህም እንደ አገር መላክ ያልተቻለውን ምርት ፋብሪካው ብቻውን የሚልከው መሆኑን አስረድተዋል።ይህን መሰል ፋብሪካ በሀገሪቱ በብዛት መስፋፋት ለውጭ ምንዛሪ እድገት የጎላ ጠቀሜታ እንደሚኖረው አመልክተዋል።“የፋብሪካው መሰራት የአገር ውስጥ ባለሃብቶች ወደ ጨርቃ ጨርቅ ኢንዱስትሪ እንዲገቡም ይገፋፋቸዋል” ብለዋል።ፋብሪካው አሁን ያለበትን ደረጃ ለማየትና ባጋጠሙት ችግሮች ላይ በመምከር መፍትሄ ለመስጠት ጉብኝት ማደረጋቸውን ገልጸዋል።የኤልሴ አዲስ ኢንዱስትሪያል ዴቬሎፕመንት ፋብሪካ ሥራ አስኪያጅ ሚስትር ኔቫዛት ኬሪም እንደገለጹት ፋብሪካው አልባሳትን ለሚያመርቱ  የውጭ ኢንዱስትሪዎች የሚያስፈልገውን የተዳወረ ክር ያመርታል።ምርቶቹን ለኢጣሊያ፣ ቱርክ፣ ግብፅና አውሮፓ ሀገራት እንደሚያቀርብ ገልጸው ባለፈው ዓመት ለውጭ ገበያ ካቀረበው ምርት 5 ነጥብ 6 ሚሊዮን ዶላር ገቢ ማግኘቱን ጠቁመዋል።ፋብሪካው ለምርቱ የሚያስፈልገውን ጥሬ ጥጥ 95 በመቶ የሚያገኘው ከአገር ውስጥ በመሆኑ ለግብርናው ዕድገትም የራሱን አስተዋፅአ እያደረገ ነው መሆኑን አስታውቀዋል።ለፋብሪካው አስተማማኝ የግብዓት አቅርቦት እንዲኖር በደቡብ ኦሞ ለጥጥ ልማት አመቺ የሆነ ሰፊ መሬት ከመንግሥት ተረክበው የቅድመ ምርት ዝግጅት እየተጠናቀቀ መሆኑን አብራርተዋል።በቀጣይ ፋብሪካው ጥጥ ማምረት፣ ማቅለም፣ ማተምና እሴት ጨምሮ የተሰፉ አልባሳትን ማምረት ሲጀምር ለስድስት ሺህ ዜጎች የሥራ ዕድል እንደሚፈጥር ተናግረዋል።እንደ አውሮፓ አቆጣጠር በ2011 ወደምርት የገባው ይህ ፋብሪካ በ70 ሚሊዮን ዶላር ካፒታል የተገነባ ሲሆን 200 ሺህ ሜትር ስኩዬር ስፋት መሬት ላይ የተቋቋመ ነው፡፡እስካሁንም ለ1 ሺህ 200 ሰዎች ቋሚ የሥራ ዕድል መፍጠሩንና ከሥራ ዕድሉ ተጠቃሚዎች ውስጥ 65 በመቶ ሴቶች መሆናቸውም ስራ አስኪያጁ አስታውቀዋል።በፕሬዚዳንቱ ጉብኝት ላይ በምክትል ጠቅላይ ሚኒስትር ማዕረግ የመልካም አስተዳደርና የሪፎርም ክላስተር አስተባባሪ፣ የፐብሊክ ሰርቪስና የሰው ሃብት ልማት ሚኒስትር ወይዘሮ አስቴር ማሞ ተገኝተዋል።(ኢዜአ)